NOBLE เด้งแรง 6 วันติดบวกอีกกว่า 5% ฟากโบรกฯแนะเต็มมูลค่าเหตุผลงานปีนี้แย่ลง
NOBLE เด้งแรง 6 วันติดบวกอีกกว่า 5% ฟากโบรกฯแนะเต็มมูลค่าเหตุผลงานปีนี้แย่ลง โดย ณ เวลา 10.25 น. อยู่ที่ระดับ 11.20 บาท บวก 0.60 บาท หรือ 5.66% ด้วยมูลค่าซื้อขาย 6.75 ล้านบาท
11 มิ.ย. 2561

ผู้สื่อข่าวรายงานว่า บริษัท โนเบิล ดีเวลลอปเมนท์ จำกัด (มหาชน) หรือ NOBLE ณ เวลา 10.25 น. อยู่ที่ระดับ 11.20 บาท บวก 0.60 บาท หรือ 5.66% ด้วยมูลค่าซื้อขาย 6.75 ล้านบาท ราคาหุ้นปรับตัวแรง 6 ติดและทำนิวไฮในรอบเกือบ 2 เดือน โดยนับตั้งแต่หุ้นขึ้นไปทดสอบระดับ 11.30 บาท เมื่อวันที่ 18 เม.ย.61

บล.ดีบีเอส วิคเคอร์ส ระบุว่า NOBLE: แนวโน้มผลการดำเนินงานปีนี้แย่ลง แม้ทริสคงอันดับเครดิต
# ทริสเรทติ้งคงอันดับเครดิตองค์กรของ บริษัท โนเบิล ดีเวลลอปเมนท์ จำกัด (มหาชน) ที่ระดับ “BBB” และคงอันดับเครดิตหุ้นกู้ไม่ด้อยสิทธิ ไม่มีหลักประกันชุดปัจจุบันของบริษัทที่ระดับ “BBB-” ในขณะเดียวกันยังจัดอันดับเครดิตหุ้นกู้ไม่ด้อยสิทธิ ไม่มีหลักประกันชุดใหม่ในวงเงินไม่เกิน 1,500 ล้านบาทของบริษัทที่ระดับ “BBB-” ด้วย โดยบริษัทจะนำเงินที่ได้จากการออกหุ้นกู้ชุดใหม่ไปชำระคืนหุ้นกู้ชุดปัจจุบันบางส่วน
# ผลการดำเนินงานของบริษัทในปี 2561 จึงขึ้นอยู่กับความสามารถในการส่งมอบยอดขายที่รอการรับรู้รายได้จำนวนมากในโครงการ Noble Revolve Ratchada II ทั้งนี้ ยอดขายที่รอการส่งมอบในปัจจุบันช่วยประกันรายได้ของบริษัทบางส่วนจำนวน 3,400-5,300 ล้านบาทต่อปีสำหรับช่วงปี 2561-2563 โดยรายได้ของบริษัทในช่วง 3 ปีข้างหน้าคาดว่าจะอยู่ที่ประมาณ 5,000-9,000 ล้านบาทต่อปีโดยได้รับแรงหนุนบางส่วนจากยูนิตที่เหลือขายในโครงการ Noble Ploenchit มูลค่าประมาณ 8,200 ล้านบาท
# ผลกระทบ: คาดว่าผลการดำเนินงานปีนี้จะดูด้อยกว่าปีที่แล้วทุกไตรมาส เนื่องจากมีโนเบิลเพลินจิตโอนน้อย ต่างจากปี 60 ที่โอนมาก และทำให้รายได้ปี 60 สูงมากเป็น เป็น 9,677 ล้านบาทในปี 2560 จาก 4,503 ล้านบาทในปี 2559 คาดว่ากำไรปีนี้จะลดลง 40% y-o-y เป็น 1.2 พันล้านบาท จากรายได้ที่เป็นเพียง 6,728 ล้านบาท คำแนะนำคือ เต็มมูลค่า(Fully Valued) แม้ราคาหุ้นปรับลงมาลึกแล้ว แต่ก็ยังไม่น่าสนใจ